CELEX: 32020D0555
Language: hu
Date: 2020-04-22 00:00:00
Title: A Bizottság (EU, Euratom) 2020/555 határozata (2020. április 22.) eljárási szabályzatának módosításáról

22.4.2020   
               
               
                  HU
               
               
                  Az Európai Unió Hivatalos Lapja
               
               
                  LI 127/1
               
            
         A BIZOTTSÁG (EU, Euratom) 2020/555 HATÁROZATA
         (2020. április 22.)
         eljárási szabályzatának módosításáról
         AZ EURÓPAI BIZOTTSÁG,
         tekintettel az Európai Unióról szóló szerződésre,
         tekintettel az Európai Unió működéséről szóló szerződésre és különösen annak 249. cikkére,
         tekintettel az Európai Atomenergia-közösséget létrehozó szerződésre és különösen annak 106a. cikkére,
         mivel:
         
                     (1)
                  
                  
                     A Bizottságnak biztosítania kell, hogy döntéshozatali folyamata kivételes körülmények között is zökkenőmentes maradjon.
                  
               
                     (2)
                  
                  
                     Kivételes körülmények között, ha a Bizottság valamely tagja vagy valamennyi tagja személyesen nem tud részt venni a Bizottság ülésén, az elnök felkérheti őket arra, hogy az ülésen az azonosításukat és hatékony részvételüket lehetővé tevő telekommunikációs rendszeren keresztül vegyenek részt.
                  
               
                     (3)
                  
                  
                     A Bizottság ülésén telekommunikációs rendszer útján részt vevő tagokat a határozatképesség szempontjából jelen lévőnek kell tekinteni.
                  
               
                     (4)
                  
                  
                     Az ilyen ülésen elfogadott jogi aktusok hitelesítéséhez az összefoglalónak a Bizottság elnöke és főtitkára általi aláírása helyettesíthető azok írásbeli hozzájárulásával.
                  
               ELFOGADTA EZT A HATÁROZATOT:
         
            1. cikk
            A Bizottság eljárási szabályzata (1) a következőképpen módosul:
            
                        1.
                     
                     
                        Az 5. cikk (2) bekezdése a következő albekezdéssel egészül ki:
                        „Kivételes körülmények között, ha a Bizottság valamely tagja vagy valamennyi tagja személyesen nem tud részt venni a Bizottság ülésén, az elnök felkérheti őket arra, hogy az ülésen az azonosításukat és hatékony részvételüket lehetővé tevő telekommunikációs rendszeren keresztül vegyenek részt.”
                     
                  
                        2.
                     
                     
                        A 7. cikk a következő albekezdéssel egészül ki:
                        „Amennyiben az elnök az 5. cikk (2) bekezdésének második albekezdését alkalmazza, a Bizottság azon tagjait, akik az ott említett telekommunikációs rendszeren keresztül vesznek részt az ülésen, a határozatképesség szempontjából jelen lévőknek kell tekinteni.”
                     
                  
                        3.
                     
                     
                        A 10. cikk a következő bekezdéssel egészül ki:
                        
                           „(4)   Amennyiben az elnök az 5. cikk (2) bekezdésének második albekezdését alkalmazza, a fenti (1)–(3) bekezdésben említett személyek az említett albekezdésben szereplő telekommunikációs rendszeren keresztül is részt vehetnek az üléseken.”
                        
                     
                  
                        4.
                     
                     
                        A 17. cikk (1) bekezdése a következő albekezdéssel egészül ki:
                        „Amennyiben az elnök az 5. cikk (2) bekezdésének második albekezdését alkalmazza, és amennyiben a körülmények nem teszik lehetővé az összefoglaló aláírását, a Bizottság elnökének és főtitkárának kifejezett írásbeli hozzájárulása kivételesen helyettesítheti az aláírásukat, és azt csatolni kell az összefoglalóhoz.”
                     
                  
         
            2. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2020. április 22-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 308., 2000.12.8., 26. o..